Elena König Scavini

Elena König a l'era nà a Turin dël 1886 da 'n pare alman, dotor an siense naturaj e grand apassionà 'd pitura.
Soa mare a l'era na fomna d'orìgin austrìache, assè anstruìa.

Séghit a la mòrt ëd sò pare, la fija a viv an Ësvìssera, an Àustria, an Ungherìa e an Almagna e a la fin a va a sté a Losana, con la mare ch'a l'avìa trovà 'd travaj coma antërpreta.
A vint agn a tramuda a Düsseldorf, anté ch'a frequenta la Scòla d'art aplicà, as diplòma an fotografìa e a duverta në studi fotogràfich.

Rintrà a Turin, dël 1915 as maria con Enrico Scavini e dël 1919 ij doi a fondo la fàbrica Ars Lenci, për la produssion ëd dësmore, buate, babacio, artìcoj për l'abiliament e la ca, cussin, ridò, mobilia an bòsch e via fòrt.
Dël 1937 Elena König a da via l'asienda, dont a resta a travajé 'me dipendenta findi al 1941.

Elena König Scavini a l'é mòrta dël 1974.

Konigscavini, Elena